Friedrichswerderin kirkko

Friedrichswerderin kirkko on Karl Friedrich Schinkelin suunnittelema kirkkorakennus Berliinin keskustassa. Se sijaitsee Werderstrasse-kadun varrella vain kivenheiton päässä Unter den Linden -puistokadusta ja Spreejoesta. Rakennus toimii nykyään saksalaista kuvanveistoa esittelevänä museona.

Vuosina 1824–1830 rakennettu kirkko on saksalaisen uusgotiikan pääteos ja Schinkelin ensimmäinen työ, joka on rakennettu kokonaan rappaamattomasta tiilestä. Schinkelin tavanomaisesta tyylistä poiketen siinä ei ole havaittavissa lainkaan vaikutteita antiikin arkkitehtuurista. Sen sijaan hän käytti esikuvinaan Englannin yliopistojen kappeleita. Schinkelin siirtyminen tiileen merkitsi saksalaisen rakennusperinteen elvyttämistä ja myöhemmin monet Berliinin 1800-luvun kirkoista rakennettiin samalla tyylillä.Edelgard Abenstein & Jeannine Fiedler: Taide & Arkkitehtuuri: Berliini (suom. Pirkko Roinila), s. 301. Tandem Verlag (h. f. ullmann) 2009. Alkuteos Kunst & Architektur Berlin.

Kirkon nimi tulee ympäröivästä Friedrichswerderin alueesta, joka oli alkujaan Spreeinselin ja mantereen välissä sijainnut kapea saari, vaikka nykyään kuuluukin mantereeseen. Se sai nimensä Brandenburgin vaaliruhtinas Fredrik Vilhemiltä, jonka määräyksestä kaupunkia laajennettiin alueelle vuodesta 1660 alkaen.Friedrichswerdersche Kirche   Denkmale in Berlin. Viitattu 30.7.2014.

Kirkko vaurioitui toisessa maailmansodassa. Se kunnostettiin vuosina 1982–1987 ja muutettiin veistotaiteen museoksi, jossa on esillä 1800-luvun saksalaisten kuvanveistäjien kuten Johann Gottfried Schadowin, Christian Daniel Rauchin ja Emil Wolffin töitä. Lisäksi siellä on 1700-luvun lopun ja 1800-luvun alkupuolen merkittävien saksalaisten ajattelijoiden rintakuvia. Kirkon parvella on Schinkelin elämää ja tuotantoa esittelevä näyttely.

Lähteet

Aiheesta muualla

Luokka:Berliinin kirkkorakennukset
Luokka:Berliinin museot